Emneevaluering PED4105 H23 – T Wilhelmsen

Kun åtte av 26 studenter (31%) svarte på emneevalueringen. Dette er dermed kun en oppsummering av de åtte. Studentene satte spesielt pris på lesing og kommentering av hverandres tekster, lære å lese og tolke forskningsartikler, og skrivetips. I tillegg satte de pris på detaljerte forelesninger og oppsummeringer, og god balanse mellom forelesning og praktisk gruppearbeid. Noen studenter ønsket mer tid til individuelt arbeid med egen masteroppgave, heller enn gruppearbeid, og mente de hadde fått bedre utbytte hvis gruppene var satt sammen av studenter med like temaer for masteroppgaven. Noen ønsket også mer presisering av hensikten med gruppearbeidet.

Om litteratursøkekurset var det delte meninger. Noen mente dette var ekstremt relevant og godt gjennomført med entusiastiske forelesere. Andre mente dette ikke var nyttig fordi det var repetisjon fra tidligere i studiene, eller de hadde mye erfaring med forskningsartikler og søk allerede. Det samme gjelder seminaret om akademisk skriving. Noen mente dette var veldig nyttig, andre mente det var for enkelt. Det er stor variasjon i hvilke erfaringer studentene har med forskningslitteratur og akademisk skriving fra før.

 Alle de åtte studentene rapporterte at det å diskutere hverandres tekster var nyttig eller veldig nyttig. Jeg skal vurdere de obligatoriske oppgavene til neste år, slik at det totalt sett blir mer tilbakemeldinger fra hverandre og seminarleder, på både tekst og forskningsargumenter. Dette samsvarer godt med formålet med faget: tolke og vurdere forskningsartikler, og jobbe med å skrive og argumentere akademisk.

Eksamen ble vurdert med bestått/ikke bestått. Syv studenter ba om begrunnelse for bestått, og fikk dermed kommentarer på teksten sin. Sett sammen med kommentarene over, tolker jeg at studentene ønsker mer formative tilbakemeldinger.